यूपी चुनाव : कांग्रेस ने फेंका एक और मुस्लिम कार्ड  
कांग्रेस ने चौथी लिस्ट में 58 नाम जारी किए हैं, जिनमें 17 मुसलमान हैं। पार्टी अब तक 271 नामों का ऐलान कर चुकी है, जिनमें 43 मुसलमान हैं।
उत्तर प्रदेश विधानसभा चुनाव में कांग्रेस ने मुस्लिम मतदाताओं को लुभाने के लिए एक और कार्ड फेंका है। पार्टी ने अपनी चौथी लिस्ट में 58 उम्मीदवारों के नाम जारी किए हैं, जिनमें से 17 मुसलमान हैं। कांग्रेस अब तक कुल 271 उम्मीदवारों के नामों का ऐलान कर चुकी है, जिनमें 43 मुसलमान हैं। पार्टी की कोशिश अजित सिंह को दी गई सीटों से अलग अपने खाते से कम से कम 70 मुसलमानों को टिकट देने की है, ताकि हर जिले में कम से कम एक मुसलमान की नुमाइंदगी गिनाई जा सके। उधर, बीजेपी कांग्रेस के मुस्लिम कार्ड को बेकार बता रही है। मुस्लिम आरक्षण से समाजवादी पार्टी को अपना वोट छिटकने का डर सता रहा है, लिहाजा वह मुसलमानों की आबादी के हिसाब से रिजर्वेशन देने की भी बात कर रही है।